
2026. gada 9.novembrī	Nr. 2026/415‑psrk

Patērētāju strīdu risināšanas komisija (turpmāk – Komisija) šādā sastāvā:
Komisijas priekšsēdētāja Sandra Vētra
Komisijas loceklis Andrejs Vanags, kā patērētāju interešu pārstāvis
Komisijas locekle Ieva Erele, kā komersanta interešu pārstāvis
izskatīja rakstveida procesā strīdu starp patērētāju un sabiedrību saistībā ar lamināta grīdas seguma kvalitāti. 
No lietas materiāliem izriet, ka patērētāja 2026.gada 7.martā sabiedrības veikalā iegādājās lamināta grīdas segumu “Hickory Valley” par 597,44 EUR. Pēc grīdas seguma ieklāšanas patērētāja konstatēja gala savienojumu un kvalitātes defektus, kuru dēļ grīdas segums nav lietojams paredzētajam mērķim. 2026.gada 2.aprīlī patērētāja rakstveidā vērsās pie sabiedrības saistībā ar preces neatbilstību. Pēc sabiedrības pārstāvja veiktās objekta un attiecīgās materiāla partijas pārbaudes sabiedrība atzina, ka konkrētās partijas atsevišķiem dēļiem ir problēma ar gala klikšķa savienojuma pilnvērtīgu nofiksēšanos. Sabiedrība sākotnēji piedāvāja kompensāciju 20 procentu apmērā, bet vēlāk palielināja piedāvājumu līdz 40 procentiem no samaksātās preces vērtības. Patērētāja piedāvājumam nepiekrita un Komisijai lūdz atlīdzināt 80 procentus no grīdas materiāla vērtības, 500,00 EUR par ieklāšanas un demontāžas darbiem un 70,00 EUR par transporta pakalpojumiem un grīdas utilizāciju. 
Sabiedrība lietā ir sniegusi skaidrojumu, ka neapstrīd konkrētajā lamināta partijā konstatēto gala savienojuma neatbilstību, tomēr nepiekrīt patērētājas prasībai atlīdzināt 80 procentus no preces vērtības un papildu izdevumus. Sabiedrība norāda, ka neatbilstība bija konstatējama montāžas procesā, tādēļ ieklāšana bija jāpārtrauc, materiāls jāsaglabā un par neatbilstību jāpaziņo pārdevējam. Sabiedrība nav veikusi montāžu, nav izvēlējusies darbu veicēju, un tās rīcībā nav dokumentu, kas apliecinātu montāžas, demontāžas, transporta un utilizācijas izmaksas. Sabiedrība uztur spēkā piedāvājumu izmaksāt kompensāciju 40 procentu apmērā no samaksātās preces vērtības. 
Komisija, izvērtējot lietā esošos apstākļus un pierādījumus, secina, ka patērētājas prasība ir apmierināma daļēji. 
Komisija norāda, ka saskaņā ar Patērētāju tiesību aizsardzības likuma (turpmāk - PTAL) 13. panta pirmo un otro daļu pārdevējam ir pienākums nodrošināt preces atbilstību līguma noteikumiem, kā arī pārdevējs ir atbildīgs par jebkuru neatbilstību, kas pastāvējusi preces piegādes brīdī un atklājas divu gadu laikā no piegādes dienas. 
Savukārt, atbilstoši PTAL 28. panta piektajai daļai, patērētājam ir tiesības pieprasīt, lai pārdevējs samērīgi samazina preces cenu vai atceļ līgumu un atmaksā par preci samaksāto naudas summu, ja pārdevējs saprātīgā termiņā nav novērsis preces neatbilstību līguma noteikumiem vai nav apmainījis preci pret līguma noteikumiem atbilstošu preci. 
Komisija konstatē, ka starp pusēm nepastāv strīds par lamināta grīdas seguma neatbilstības esamību. Sabiedrība pati ir atzinusi, ka konkrētās partijas atsevišķiem dēļiem ir problēma ar gala klikšķa savienojuma pilnvērtīgu nofiksēšanos, un ir piedāvājusi patērētājai kompensāciju. Līdz ar to ir konstatējams, ka patērētājai pārdotā prece neatbilst līguma noteikumiem.  Komisija norāda, ka neatkarīgi no tā, vai grīda bija ieklāta pilnībā vai ieklāšana tikko bija uzsākta, nemaina faktu, ka viss lamināts ir līguma noteikumiem neatbilstošs, līdz ar to, cenas samazinājums ir aprēķināms visai iegādātajai precei.
No 2026. gada 7. marta pirkuma dokumentiem izriet, ka par lamināta grīdas segumu samaksāti 597,44 EUR. Komisijas ieskatā konkrētajos apstākļos samērīgs preces cenas samazinājums ir 80 procenti no samaksātās preces vērtības. 80 procenti no 597,44 EUR ir 477,95 EUR. Tādējādi sabiedrībai ir pienākums atmaksāt patērētājai 477,95 EUR. 
Attiecībā uz patērētājas prasību atlīdzināt 500,00 EUR par ieklāšanas un demontāžas darbiem un 70,00 EUR par transporta pakalpojumiem un grīdas utilizāciju Komisija konstatē, ka lietas materiālos nav iesniegti maksājumu apliecinoši dokumenti, darbu izpildes dokumenti vai citi pierādījumi, kas apstiprinātu šo izdevumu faktisku rašanos, apmēru un saistību ar konstatēto preces neatbilstību. Tādēļ prasība šajā daļā nav pierādīta un ir noraidāma. 
Ņemot vērā minēto, Komisija, pamatojoties uz Patērētāju tiesību aizsardzības likuma 26.3 panta pirmo daļu, 26.4 panta pirmo un otro daļu, 26.11 panta pirmo daļu, 26.12 panta pirmo un otro daļu, 

nolemj:


daļēji apmierināt patērētājas prasību. 
Sabiedrībai atmaksāt patērētājai 477,95 EUR, kas atbilst 80 procentiem no par lamināta grīdas segumu samaksātajiem 597,44 EUR. 
Pārējā daļā prasību noraidīt. 


Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams.
Saskaņā ar Patērētāju tiesību aizsardzības likuma 26.12 panta septīto daļu Komisijas lēmums ir labprātīgi izpildāms 30 dienu laikā no tā spēkā stāšanās datuma.

Šis dokuments ir parakstīts ar drošu elektronisko parakstu un satur laika zīmogu.

Komisijas priekšsēdētāja							          Sandra Vētra

